**“SUB. 2 - Αντιπλημμυρικά έργα στο Δίον”**

Το έργο «SUB. 2 - Αντιπλημμυρικά έργα στο Δίον» με κωδικό ΟΠΣ ΤΑ 5161643 έχει ενταχθεί στο Ταμείο Ανάκαμψης και Ανθεκτικότητας, το οποίο χρηματοδοτείται από την Ευρωπαϊκή Ένωση – NextGeneration EU, με συνολική δημόσια δαπάνη ύψους 2.250.000€.

Το εν λόγω έργο στοχεύει στην πρόληψη και στην αντιμετώπιση των κινδύνων που προκαλούνται από τα συχνά πλημμυρικά φαινόμενα στην περιοχή του αρχαιολογικού χώρου του Δίου Πιερίας.Ο επισκέψιμος αρχαιολογικός χώρος αποτελείται από τον χώρο της αρχαίας πόλης που οριοθετείται από τείχος βόρεια και από την περιοχή των ιερών νότια. Ο συγκεκριμένος χώρος πλήττεται ανά τακτά χρονικά διαστήματα από έντονα καιρικά-πλημμυρικά φαινόμενα, τα οποία επαναλαμβάνονται στην περιοχή περίπου ανά πενταετία και παρουσιάζουν μεγαλύτερη ένταση ανά εικοσαετία.

Το έργο θα υλοποιηθεί μέσω δύο διακριτών υποέργων, ως ακολούθως:

Υποέργο 1: Αντιπλημμυρικά έργα στον Αρχαιολογικό Χώρο Δίου (Υλοποίηση τεχνικού έργου από την ΔΑΑΜ). Στο πλαίσιο του προτεινόμενου έργου προβλέπονται, συνοπτικά, οι εξής εργασίες:

- Καθαρισμός της κοίτης του ρέματος Ουρλιάς ώστε να αποκατασταθεί η υδραυλική διατομή του ρέματος.

- Επένδυση της κοίτης για τον περιορισμό της διάβρωσης, καθώς και εργασίες κατασκευής φραγμάτων συγκράτησης φερτώνυλικών.

- Καθαρισμός της υφιστάμενης κοίτης του ποταμού Βαφύρα έως την ήδη διευθετημένη κοίτη κατάντη.

- Διευθέτηση και καθαρισμός της κοίτης μετά την καμπή του ρέματος.

- Οριοθέτηση κοίτης με δίδυμα αναχώματα περιορισμένου πλάτους με τη χρήση γεωσυνθετικών υλικών (οπλισμένα επιχώματα τύπου greenterramesh).

Υποέργο 2: Αρχαιολογικές έρευνες και εργασίες (Αυτεπιστασία ΕΦΑ Πιερίας)

Στόχος των εργασιών είναι η προστασία και η διαχείριση των αρχαίων μνημείων κατά τη διάρκεια των εργασιών του τεχνικού έργου:

• Επίβλεψη των εκσκαφικών εργασιών του τεχνικού έργου.

• Εκτέλεση σωστικών αρχαιολογικών εργασιών (ανασκαφή, συντήρηση, σχεδίαση και μελέτη των ευρημάτων).

• Απαραίτητες διερευνητικές τομές, αποψιλώσεις, αποχωματώσεις, καθαρισμοί για την εκτέλεση των εργασιών.

• Διαχείριση των αρχαιοτήτων που τυχόν θα αποκαλυφθούν στο πλαίσιο του έργου.

• Ενδεχόμενες μεταφορές αρχιτεκτονικών μελών.

• Εργασίες υποστύλωσης και αντιστήριξης αρχαίων μνημείων.

• Φωτογραφική και σχεδιαστική αποτύπωση των ανασκαμμένων χώρων, μνημείων και ευρημάτων..

**Το έργο/δράση υλοποιείται στο πλαίσιο του Εθνικού Σχεδίου Ανάκαμψης και Ανθεκτικότητας «Ελλάδα 2.0» με τη χρηματοδότηση της Ευρωπαϊκής Ένωσης – NextGenerationEU.**